Vastuullisuuskoulu-työpaja - Selkomukautettu versio

# Työpajan aikataulu

Työpajan kesto 75 min

### Aloitus, esittely (10 min)

Tässä työpajassa

Vastuullisuus? Vastuullisuus!

### Historiakatsaus (5 min)

### Tietovisa: globaalit tuotantoketjut (15 min)

Kysymykset ja vastaukset

Yhteenveto

### Tehtävä: Pieni vastuullisuuselvitys (yht. 25 min)

Ohjeet, tehtävän kysymykset, mistä/miten etsiä tietoa? 5 min

Padlet ja ryhmätyöskentely 15 min

Yhteenveto 10 min

### Yritysvastuu, kestävä kuluttaminen ja aktiivinen kansalaisuus (10 min)

Kenen vastuulla muutos?  
 Miten voin vaikuttaa?

Mitä kansalaisaktivismi on?

### Palaute (5 min)

# Ohjeita selkokielisen työpajan vetäjälle

* Laatikossa olevat Tarkoitus-tekstit on tarkoitettu tausta-aineistoksi vetäjälle
* Seuraa työpajan runkoa ja asiasisältöä, mutta voit vetää sen omalla tyylilläsi ja jättää myös osioita pois
* Selkokielellä ohjaaminen:
  + Puhu selkeästi ja rauhallisesti mutta sinulle luonnolliseen tyyliin.
  + Vältä yleiskieltä (“kirjakieltä”), murteellista puhetta ja slangia.
  + Etene johdonmukaisesti ja käsittele yksi asiakokonaisuus kerrallaan. Pidä lyhyitä taukoja kokonaisuuksien (esim. diojen tai tämän tiedoston pointtien) välillä.
  + Käytä aktiivimuotoa aina kun mahdollista (esim. tehdään -> me teemme / te teette).
* Selkokeskuksella on hyvää materiaalia puhutusta selkokielestä, esim. [Näin puhut selkokieltä](https://selkokeskus.fi/selkokieli/nain-puhut-selkokielta/).

## Dia 1: Vastuullisuuskoulu-aloitussivu

* Työpajassa perehdymme siihen, mitä vastuullisuus tarkoittaa. Opimme, miten ihmisoikeudet ja ympäristön voi ottaa huomioon yritysten vastuussa ja tuotteiden valmistuksessa.
* Pääset pohtimaan myös sitä, miten sinä itse voit vaikuttaa vastuullisuuteen.
* Miksi vastuullisuutta on tärkeää ymmärtää? Kulutamme tuotteita ja pukeudumme vaatteisiin, jotka on tehty muualla kuin Suomessa. Siksi meidän on hyvä tietää, mitä näiden tuotteiden tuotannossa tapahtuu.

## Dia 2: Tässä työpajassa

* Työpajassa opimme vastuullisuudesta keskustelun ja tehtävien kautta.
* Harjoitukset ovat tietovisa ja ryhmätyö, jossa te teette oman selvityksen vastuullisuudesta.
* Voitte kertoa ajatuksianne myös työpajan aikana.

## Dia 3: Mitä on vastuullisuus?

| Tarkoitus:  Tässä kohtaa on ensiarvoisen tärkeää määritellä, mitä vastuullisuus tarkoittaa, vaikka käsitettä selitetäänkin seuraavilla dioilla ja koko työpajassa. Jos osallistuja ei tässä kohti ymmärrä käsitettä, työpajan seuraamisesta tulee hankalaa ja epämotivoivaa. |
| --- |

* Vastuullisuus tarkoittaa sitä, että yritys tietää oman toimintansa kielteiset vaikutukset ja pyrkii vähentämään niitä.
* Vastuullisuuteen sisältyy vastuu ympäristöstä ja sosiaalinen vastuu. Sosiaalinen vastuu tarkoittaa esimerkiksi sitä, että tehtaissa työskentely on turvallista työntekijöille. Sosiaalinen vastuu on myös sitä, että työntekijät saavat riittävästi palkkaa.

## Dia 4: Vastuullisuus!

* Vastuullisuudesta puhutaan nykyisin paljon enemmän kuin 10 vuotta sitten. Nyt lähes jokainen yritys kertoo, että se on jollakin tapaa vastuullinen. Myös monet kuluttajat huomioivat vastuullisuuden ostoksissaan.
* Puhe vastuullisuudesta on usein mustavalkoista. SIlloin jokin on täysin vastuullista tai ei ollenkaan vastuullista. Todellisuudessa yritykset ja tuotteet ovat yleensä osittain vastuullisia. Tärkeää on tietää, miksi tuote on vastuullisempi kuin jokin toinen tuote.
* Keskustelu vastuullisuudesta on hyvä asia, mutta sillä on myös kielteinen vaikutus. Yritykset näkevät, että vastuullisuus on hyvä tapa lisätä myyntiä. Siksi yritykset käyttävät mainoksissaan sanoja ja kuvia, jotka liittyvät vastuullisuuteen.
* Mitä vastuullisuus oikeastaan tarkoittaa? Sanan merkitys on laajentunut liikaa. Lähes mitä vain tuotetta tai yritystä voi markkinoida vastuullisena. Todellisuudessa tällainen viestintä menee usein viherpesun puolelle. Seuraavaksi puhummekin viherpesusta.

## Dia 5: Viherpesu

* Viherpesu tarkoittaa harhaanjohtavaa markkinointia. Yritys voi esimerkiksi korostaa vain yhtä pientä asiaa tuotteesta, jotta tuote vaikuttaa vastuulliselta.
* Tavoite on saada kuluttaja ostamaan tuote, jota hän pitää ympäristöystävällisenä tai eettisenä.
* Viherpesun vaara piilee usein yksityiskohtien valikoinnissa ja epämääräisissä sanoissa. Esimerkiksi kierrätysmateriaalin lisääminen vaatteeseen ei tee vaatteesta “vastuullista valintaa”, vaikka kierrätetyn materiaalin käyttö onkin hyvä asia.
* Yritys voi myös antaa tuotteesta ympäristöystävällisen vaikutelman pelkästään sillä, että se käyttää tuotteen mainoksessa luontokuvia.

## Dia 6: Lyhyt katsaus historiaan

| Tarkoitus:  Yhden dian verran (eli lyhyesti) kertoa siitä, miten tähän tilanteeseen ollaan päädytty. Ymmärtämällä historiaa voi ymmärtää nykypäivää ja tulevaisuutta sekä nähdä syy-seuraussuhteita. |
| --- |

Kulutuskulttuuri ennen ja nyt ([lähde](https://www.tilastokeskus.fi/tietotrendit/artikkelit/2018/suomi-paasi-lansimaisen-kulutuksen-makuun-1960-luvulla/))

* Kuluttaminen tarkoittaa tavaroiden ja palveluiden ostamista rahalla.
* Kuluttaminen on muuttunut paljon viimeisen 50 vuoden aikana.
* 100 vuotta sitten Suomi oli hyvin erilainen kuin nyt. Silloin Suomi oli maatalousvaltainen maa. Suomi tuotti itse suurimman osan tuotteista, joita ihmiset tarvitsivat. Esimerkiksi vaatteet tehtiin itse, tai ne tilattiin ompelijalta.
* 1950-luvulta eteenpäin suomalaisten elintaso alkoi nousta.
* Samalla kuluttaminen alkoi lisääntyä. Aluksi kasvu oli hyvin hidasta ja tasaista. Valtio kehotti ihmisiä säästämään rahaa ja harkitsemaan ostoksia tarkkaan. Ihmiset ostivat vain tarpeellisia asioita.
* 1980-luvulta eteenpäin asenteet muuttuivat. Suomen kulttuurista tuli yksilöllisempää, eli yksilön etu alettiin nähdä tärkeämpänä kuin yhteisön etu.
  + Ihmiset halusivat käyttää rahaa, jonka he olivat tienanneet.
  + Maalta muutti paljon ihmisiä kaupunkeihin.
  + Televisiot, sanomalehdet ja radio yleistyivät. Niiden kautta ihmiset näkivät ja kuulivat mainoksia enemmän kuin aiemmin. Mainonta loi uusia “tarpeita”.
* 1980-luvulta eteenpäin kulutus on kiihtynyt. 2000-luvun alussa pikamuoti tuli Suomeen. Pikamuoti tarkoittaa halpoja vaatteita, joita ostetaan paljon. 2020-luvulla tuli ultrapikamuoti, joka on pikamuodin äärimmäisempi muoto. Somella on iso vaikutus siihen, miten ihmiset kuluttavat.

## Dia 7: Tietovisa: Kansainväliset tuotantoketjut

| Tarkoitus:  Saada osallistujat kiinnostumaan aiheesta pelillisyyden kautta, mutta samaan aikaan oppia uutta. |
| --- |

* Tuotantoketju tarkoittaa tavaran valmistamisen eri vaiheita.
* Seuraavaksi tarkastelemme tavaroiden tuotantoketjuja maailmalla tietovisan kautta.

| Mentin käyttöä voi ohjeistaa esimerkiksi seuraavasti:   * Mene osoitteeseen menti.com ja syötä diaojen yläkulmassa oleva koodi. * Valitse oikea vastaus eri vaihtoehtojen joukosta. Nopeudesta saa lisäpisteitä. * Älä poistu sovelluksesta, koska muuten saatat menettää pisteet.   Lue menti-koodi sekä kysymykset ja vastausvaihtoehdot ääneen. Voittaja saa aplodit. |
| --- |

## Diat 8–17: Kysymykset ja vastaukset

### Kysymys 1. Kuinka paljon vettä käytetään yhden puuvillaisen paidan valmistamiseen?

1. 2,7 litraa
2. **2 700 litraa (oikea vastaus)**
3. 27 000 litraa

2 700 litraa vastaa vesimäärää, jonka keskivertoihminen juo noin 5 vuodessa.

Puuvillan viljely vaatii todella paljon vettä. Puuvillaa viljellään nykyään ympäri maailmaa. Sitä kasvatetaan myös sellaisilla alueilla, joilla sadevesi ei riitä peltojen kasteluun. Silloin viljelijät joutuvat kastelemaan peltoja. Kastelu voi pahentaa kuivuutta, koska se voi kuluttaa liikaa pohjavettä. Pohjavesi on vettä, joka on varastoitunut maan alle.

Yksi selkeä esimerkki puuvillan vedenkäytön ongelmista on Aral-järvi Keski-Aasiassa. Se kuivui 2000-luvun alussa lähes kokonaan, koska vettä johdettiin pelloille. Suurin osa alueen pelloista on puuvillapeltoja.

Meidän täytyy käyttää enemmän kierrätettyä kuitua, jota saadaan käytetyistä vaatteista. Luomupuuvilla on parempi vaihtoehto kuin tavanomainen puuvilla. Myös luomupuuvillan viljely vaatii kuitenkin paljon tilaa ja vettä.

Tärkeintä on vähentää puuvillan käyttöä. Ei riitä, että vaihdamme puuvillan muihin materiaaleihin, vaan meidän täytyy ylipäätään kuluttaa vähemmän.

### Kysymys 2. Totta vai tarua: Suurin osa älypuhelimien päästöistä muodostuu silloin, kun puhelimia käytetään.

1. Totta
2. **Tarua (oikea vastaus)**

Suurin osa älypuhelimien päästöistä muodostuu raaka-aineiden tuotannosta ja puhelimien valmistuksesta. Puhelimet muodostuvat erilaisista metalleista, lasista ja muovista.

Metallit ovat uusiutumattomia luonnonvaroja eli niitä ei tule luontoon lisää. Usein metalleja louhitaan maasta alueilla, jotka ovat poliittisesti epävakaita. Myös lapsityövoiman käyttö on yleistä monien metallien tuotannossa.

Elektroniikkateollisuudessa on vasta alettu miettiä, miten tuotannon päästöjä voidaan vähentää. Yksilön on myös hyvin hankalaa saada tarkkaa tietoa laitteiden raaka-aineista ja valmistuksesta.

Uudella puhelimella on siis suuret päästöt. Paras tapa pienentää puhelimen vaikutuksia ilmastoon on käyttää puhelinta mahdollisimman pitkään. Toinen hyvä tapa on ostaa käytetty puhelin.

### Kysymys 3. Mitä tarkoittaa suunniteltu vanheneminen?

1. **Strategiaa, jolla tarkoituksella lyhennetään tuotteiden käyttöikää (oikea vastaus)**
2. Strategiaa, jolla tarkoituksellisesti pidennetään tuotteiden käyttöikää
3. Strategiaa, jolla vastuu käyttöiästä sysätään kuluttajille.

Suunniteltu vanheneminen tarkoittaa sitä, että tuote suunnitellaan menemään rikki aiemmin kuin olisi mahdollista. Näin yritykset luovat tarpeen ostaa uusi tuote, jotta ne saavat enemmän rahaa myynnistä.

Suunniteltu vanheneminen voi olla esimerkiksi sitä, että ohjelmistopäivitykset hidastavat vanhempia puhelinmalleja. Se voi olla myös huonolaatuisten materiaalien käyttöä, jolloin esimerkiksi vaatteen kangas menee rikki nopeasti. Suunniteltu vanheneminen voi myös estää tuotteiden korjaamista tai osien uusimista.

Yksi suunnitellun vanhenemisen tehokkain muoto on psykologinen vanheneminen. Ostamme esimerkiksi uuden puhelimen, koska nykyinen puhelin tuntuu vanhalta uuden mallin mainosten takia.

### Kysymys 4. Mitä tarkoittaa elämiseen riittävä palkka?

1. Laillista minimipalkkaa, jota yrityksen on maksettava työntekijöilleen.
2. **Palkkaa, jolla työntekijä ja hänen perheensä voivat saavuttaa kohtuullisen elintason. (oikea vastaus)**
3. Palkkaa, jota vain yritysten ylimmän tason johtajat voivat ansaita.

Elämiseen riittävä palkka tarkoittaa ansiota, joka mahdollistaa kohtuullisen elintason työntekijälle ja hänen perheelleen. Kohtuullinen elintaso tarkoittaa, että

* perheellä on tarpeeksi ruokaa, ja ruoka on terveellistä
* perheellä on koti
* perheellä on vaatteita
* perheellä on pääsy terveydenhuoltoon
* lapset pääsevät kouluun
* perhe pystyy säästämään rahaa.

Esimerkiksi vaateteollisuudessa työntekijöiden vähimmäispalkka on [keskimäärin alle puolet](https://www.theindustrywewant.com/wages) elämiseen riittävästä palkasta.

Elämiseen riittävä palkka on ihmisoikeus.

Kulutustuotteiden tuotantoketjuissa on paljon muitakin ongelmia kuin työntekijöiden palkat. Liian pieni palkka on kuitenkin hyvin keskeinen ongelma, koska sen takia työntekijät joutuvat esimerkiksi tekemään paljon ylitöitä. Työntekijät eivät aina uskalla vaatia parempaa palkkaa, koska he pelkäävät työn menettämistä.

### Kysymys 5. Mitä tarkoittaa tehdaslista?

1. **Taulukko tehtaista, joissa yrityksen tuotteet valmistetaan. (oikea vastaus)**
2. Taulukko, jossa on tehtaan työntekijöiden nimet
3. Taulukko, jossa on tehtaan eettinen ohjeisto

Tehdaslista tarkoittaa taulukkoa tehtaista, joissa yrityksen tuotteet valmistetaan. Tehtaan nimen lisäksi taulukossa näkyy tehtaan emoyhtiö, osoite ja maa. Emoyhtiö tarkoittaa yritystä, joka omistaa tehtaan. Lisäksi tehdaslistassa kerrotaan, mitä tuotteita yritys valmistaa kyseisessä tehtaassa.

Tehdaslistat ovat tärkeitä ongelmien paljastamisessa. Välillä esimerkiksi paljastuu, että tietyssä tehtaassa rikotaan työntekijöiden ihmisoikeuksia. Silloin tehdaslistasta näkyy, minkä yrityksen vaatteita tehtaalla valmistetaan. Näin yritys saadaan vastuuseen. Esimerkiksi jos tehdasrakennus on vaarallinen työntekijöille, tuotteita myyvän yrityksen täytyy maksaa osa rakennuksen korjaamisesta.

## Dia 18: Tietovisan yhteenveto

**Opitko jotakin uutta? Mikä yllätti sinua eniten? Mitkä asiat tiesit jo? Keskustele parin kanssa.**

## Dia 19: Tehtävä: Pieni selvitys vastuullisuudesta

| Tarkoitus:  Syventää tiedonhakutaitoja ja vastuullisuuslukutaitoa. Oman tutkimuksen kautta saada ymmärrystä vastuullisuudesta. |
| --- |

Monet yritykset väittävät, että ne ovat vastuullisia. Se ei kuitenkaan riitä. Aidosti vastuullinen yritys kertoo tarkasti, miten se suojelee ympäristöä ja edistää ihmisoikeuksia.

Yritysten viestintään kannattaa suhtautua kriittisesti.

Seuraavassa harjoituksessa pääsette itse tutkimaan, mitä yritykset kertovat vastuullisuudesta. Mietitte myös, mitä tiedosta voi päätellä.

Seuraavaksi näette muutaman kysymyksen. Niiden avulla opitte etsimään ja tarkastelemaan tietoa vastuullisuudesta.

## Dia 20: Ohjeet

Tehtävä voidaan tehdä Padlet-alustalla tai esim. tekstitiedostoon.

[**www.padlet.com/eetti/vastuullisuusselvitys**](http://www.padlet.com/eetti/vastuullisuusselvitys)

1. Ohjeista ensin, mihin vastaukset kerätään: Padlet-alustalle, tekstitiedostoon vai johonkin muuhun opiskelijoille tuttuun ympäristöön
2. Osallistujat valitsevat pareittain tai pienissä ryhmissä vaateyrityksen, jonka toiminnan vastuullisuutta he haluavat tarkastella.
3. Vastaukset kysymyksiin etsitään yrityksen verkkosivuilta tai googlaamalla
4. Vastaukset voi poimia talteen leikkaa-liimaamalla teksti
5. Huom: Myös se on tulos, jos tietoa ei löydy!
6. Aikaa on rajatusti ja tarkoitus on nähdä, mitä tässä ajassa on mahdollista saada eri yritysten vastuullisuustyöstä selville.
7. Ei siis kannata turhautua, jos ette ehdi löytämään vastauksia kaikkiin kysymyksiin.

## Dia 21: Tehtävän kysymykset

1. Ilmasto: Miten yritys kertoo päästöistä, joita se aiheuttaa? Kopioi vastaukseen tiedot, jotka yritys kertoo. (max. 4 lausetta).
2. Mitä sanoja yritys käyttää, kun se kertoo materiaalien ympäristöystävällisyydestä?
3. Ihmisoikeudet: Onko yritys sitoutunut edistämään elämiseen riittäviä palkkoja tuotantoketjussaan? Kopioi vastaukseen tiedot, jotka yritys kertoo.
4. Läpinäkyvyys: Missä yrityksen tuotteet valmistetaan? Kopioi vastaukseen tiedot, jotka yritys kertoo.

## Dia 22: Mistä / miten etsin tietoa?

* Suurimmalla osalla yrityksistä on verkkosivuillaan vastuullisuus / sustainability -osio. Löydät sen sivun ylävalikosta tai alavalikosta.
* Joidenkin tuotemerkkien sivuilla ei ole tällaista osiota. Sivu ohjaa asiakkaan emoyhtiön sivuille. Siellä on tietoa koko emoyhtiön toiminnan vastuullisuudesta.
* Tiedon vastuullisuudesta pitäisi löytyä nettisivuilta helposti. Aina niin ei ole. Siksi välillä täytyy käyttää Googlea.
* Kirjoita tuotemerkin nimi ja sana, jota haluat etsiä. Valitse hakutuloksista vain ne, jotka johtavat tuotemerkin tai sen emoyhtiön nettisivuille. Näin varmistat, että tieto on oikeasti yritykseltä itseltään.
* Voitte jakaa kysymykset ryhmän kesken tai etsiä yhdessä vastaukset kaikkiin kysymyksiin.

**Ohjeista, mihin tieto kerätään:** Padlet, tekstitiedosto vai jokin muu paikka.

**Tehtävän kesto:** 15 minuuttia aikaa etsiä tiedot. Ilmoita pari minuuttia ennen kuin aika on täynnä, että aika loppuu kohta.

## Dia 23: Yhteenveto

Mitä vastaukset tarkoittavat? Mitä niistä voi päätellä? Nostetaan muutama esimerkki jokaisesta kysymyksestä.

* Miltä tehtävän tekeminen tuntui?
* Oliko tietoa helppo löytää?
* Kertoivatko yritykset vastuullisuudesta selkeästi?
* Tehtävä varmasti herätti turhautumista. Jos et löytänyt vastauksia, se ei johdu sinusta. Se johtuu siitä, että moni yritys ei kerro tietoja vastuullisuudesta.
* Tehtävällä halusimme osoittaa, miten vaikeaa on etsiä tietoa vastuullisuudesta. Yritykset käyttävät usein viestinnässään epämääräisiä ilmaisuja. Ne kertovat enemmän heille mieluisista asioista. Vastuullisuuden arviointi ei ole aina helppoa pelkästään sen perusteella, mitä yritys kertoo omasta toiminnastaan!
* Tiedot tuotteiden vastuullisuudesta pitäisi olla helppo löytää.

## Dia 24: Yritysten vastuu, kestävä kuluttaminen ja kansalaisten vaikuttaminen

| Tarkoitus:  “Ongelmista kohti ratkaisuja”. Millaisia ratkaisuja on jo tehty ja pitäisi tehdä/tullaan tekemään näihin ongelmiin. Hyvä painottaa myös jo tapahtuneita onnistumisia, ei ainoastaan sitä, mitä kaikkea on vielä tehtävänä. Työ ei toki ole vielä tässä. |
| --- |

Käydään läpi sitä, kenen vastuulla on muutos kohti kestäviä tuotantotapoja sekä sitä, miten jokainen meistä voi tähän vaikuttaa.

Kestävä kuluttaminen tarkoittaa sitä, että kulutus ei ylitä luonnonvaroja, jotka meillä on käytössämme.

Kansalaisten aktivismi tarkoittaa sitä, miten yksilöt voivat vaikuttaa asioihin.

## Dia 25: Kenen vastuulla on muutos?

Kenen vastuulla on muutos kohti kestäviä tuotantotapoja?

Tärkeää on ymmärtää meidän kaikkien vastuu muutoksessa. Vastuuta on yrityksillä, päättäjillä ja yksilöillä.

Esimerkkinä ihmisoikeudet: YK:n periaatteiden mukaan **valtioilla** on velvollisuus suojella ihmisoikeuksia. Yrityksillä taas on vastuu kunnioittaa ihmisoikeuksia.

Tällä hetkellä ihmisoikeudet eivät silti toteudu tuotantoketjuissa. Valitettavasti mikään laki ei pakota yrityksiä kunnioittamaan ihmisoikeuksia.

**Yksilöillä** on tärkeä osa ihmisoikeuksien edistämisessä. Yksilöt voivat vaatia yrityksiä jakamaan tietoa ja toimimaan vastuullisemmin. Toisaalta yksilöt voivat myös vaatia **päättäjiä** säätämään tiukempia lakeja.

Yksittäisen ihmisen teoilla on usein melko pieni vaikutus. Kun tarpeeksi monta ihmisistä edistää samaa asiaa, saadaan kuitenkin aikaan joukkovoimaa. Sillä voi olla erittäin suuri positiivinen vaikutus. Yhdessä yksilöt voivat muuttaa maailmaa esimerkiksi omassa lähipiirissään tai järjestöjen kautta.

## Dia 26: Miten voin vaikuttaa?

Yksilöiden rooli: Usein puhutaan siitä, että yksilöt voivat vaikuttaa kulutusvalinnoilla. Kun ostat jotain uutta, kannattaa miettiä eri vaihtoehtojen vastuullisuutta. Onko tuote esimerkiksi valmistettu Suomessa tai muualla Euroopassa?

Maailma ei kuitenkaan muutu vastuulliseksi, jos vain vaihdamme tuotteet hieman parempiin valintoihin. Meidän pitää myös vähentää kuluttamista. Jos ihmiset ostavat vähemmän tuotteita, yritykset alkavat valmistaa niitä vähemmän.

Jokaisen on hyvä tietää vähän siitä, miten voi etsiä tietoa yritysten vastuullisuudesta. On hyvä myös osata arvioida, onko tieto totta. Muista kuitenkin säästää voimia sinulle tärkeiden asioiden edistämiseen!

## Dia 27: Mitä on kansalaisten vaikuttaminen?

Nuorille (alaikäisille):

1. Kerää tietoa: lue kirja, kuuntele podcast, katso video, keskustele muiden kanssa
2. Päivitä some: Täytä fiidisi innostavalla sisällöllä, josta opit uutta. Somesta voit saada ideoita kestävämpään elämäntapaan. Muista silti pitää mukana myös hyvän mielen kissavideot!
3. Jaa ajatuksiasi: kerro kaverillesi, mitä löysit kirpputorilta tai mitä opit vastuullisuudesta. Inspiroi muita toimimaan vastuullisesti.
4. Haasta normeja. Käytä samaa vaatetta monissa juhlissa. Juttele lähipiirin kanssa siitä, mikä on kohtuullista kuluttamista.
5. Vaadi yrityksiltä vastuullisuutta: Laita yritykselle sähköpostia tai viesti somessa. Kysy esimerkiksi sitä, maksetaanko tehtaiden työntekijöille elämiseen riittävää palkkaa.
6. Lepää: vaikuttaminen tarvitsee vastapainoksi lepoa ja rentoutumista. Muuten ihmiset palavat loppuun.

Yli 18-vuotiaille lisäksi:

* Voit allekirjoittaa kansalaisaloitteita ja vetoomuksia.
* Voit liittyä järjestön vapaaehtoistoimintaan.
* Voit lahjoittaa järjestöille rahaa.

## Dia 28: Tehtävä: kansalaisaktivismi

| Tarkoitus:  Herätellä osallistujia pohtimaan aktiivista kansalaisuutta omasta näkökulmasta ja omien ajatusten kautta. Tätä kautta voi kannustaa tai ainakin herättää ajatuksen siitä, millaisia konkreettisia tekoja voi elämässään tehdä. |
| --- |

Viimeisenä tehtävänä pohdimme vielä omia vaikuttamisen keinojamme.

**Millä käytännön teolla sinä voit vaikuttaa seuraavaksi?**

Käydään läpi vastauksia.

## Dia 29: Yhteenveto

Lyhyt parikeskustelu, jossa pääsee reflektoimaan, mitä on työpajan aikana oppinut.

## Dia 30–31: Mitä opit työpajasta?

Kaksi kysymystä, joissa oppilaat saavat vastata, mitä työpajasta jäi heille käteen.